Battaggia da Meloia

A battaggia da Meloia, combatua tra o 6 e o 7 d'agosto do 1284 tra a flotta pizaña do poistæ Mooxin e o conte Ugoin e quella zeneize de Oberto Doia e Beneito Zacaja, a se concruze co-ina schiçante vitoia de Zena, ch'a feççe dexemia prexonê, mentre 20 galee do conte Ugoin ariescin a repâ torna into Porto Pizan.

A fu a ciu cruenta e decixiva de battagge navæ combattue tra e doe repubbriche de Zena e de Piza, inta secolâ lotta pe-o dominnio do Tirren.

 Antefæti 
Inte l'anno 1284, duando za da-o 1282 a guæra tra-e doe çittæ, riavertose a caoza da rebellion a Zena do zuxe Cinarca, fætose vassallo de Piza, fu compio da-e doe parte di importanti preparativi navæ. Za un violentiscimo scontro o l'ea avegnúo inti ægoe da Sardegna, a Taoæa, tra l'Enrico de Mai, capitan da scorta d'un ricco convóio zeneize, e un'armâ pizaña a-i ordini do Guido Zaccia, co-a perdia de dexe galee pizañe (arvî). Poco doppo i Zeneixi, a-i ordi do Beneito Zacaja, bloccon o porto de Piza; ma aprofittando de 'na momentannia assença da squaddra de blocco, tutta l'armâ pizaña, forte de 72 galee (segondo di atre fonte 75), a sciortì a-o largo a-i ordi do poistæ, o veneçian Obertin Mooxin, co-o propoxito d'impedî a conzonçion da squaddra do Zacaja con un'atra de 52 galee che s'armava de sprescia à Zena a-i ordi de l'Oberto Doia. O Mooxin o condusse l'armâ inti ægoe de Zena, scheandose à desfia ape' do porto (31 luggio); ma o sorvezonze do Zaccaja o constrenzette o poistæ de Piza a alontanâse pe no êse preizo tramezo e doe squaddre nemighe.

A-a so votta i Zeneixi scorin i Pizen, che, doppo avei vortezao verso cao Corso, ean tornæ a Porto Pizan. 

Pi atiâ i nemixi a-a bataggia, o Doia o ricorse à 'n stratagemma: o l'ordinò a-o Zaccaja de caâ e veie e i ærboi e d'ascondise co-ina parte de l'armâ (foscia presso Monteneigro de Livorno): scicché, contao e veje nemighe e vistele ben infeioî de nummero a-e so, o Mooxin o deliviò d'açetâ o combattimento, e o sciortì da-o Porto Pizan dirizzendo verso o nemigo. 

 Scontro 
A battaggia a l'avègne o 6 d'agosto vexin a-e secche da Meloia, e daprimma a parse voze a favô di Pisen, che con 102 tra galee e nave menoî ean ben supeioî a-e 60 do Doia, e apoggiæ a-e secche presentavan un aspetto formidabile. Ma à un tratto ecca avançâse contra a formaçion pizaña a squaddra do Zacaja, ch'a dava a-i Zeneixi, se no a superioritæ do nummero, o vantaggio da sorpreiza. L'ea zœumoæ pe-i Pizen troppo tardi pe retiâse e evitâ l'ingœuggimento de uña di ae, comandâ da l'Andrioto Saraxin. Se scombatte' a-a despiâ, no ciu pi-a vittoia, ma pi-a sarveçça. Quande o Zaccaja con doe galee acobbiæ, fra e quæ l'ea teizo una grossa cadeña, o vègne a investî a capitaña pizaña, troncandoghe de netto a-o primmo urto o stendardo gianco co l'inmaggine da Vergine, a linnia pizaña a començò a stocâse; da pœu, doppo 'na despiâ rescistença, ghe fu a rotta e incomençò l'inseguimento e o straggio. Solo l'aa scinistra, graçie a l'abilitæ e a-a prudença de l'Ugoin da Ghiardesca, ch'o-a comandava, a poette mettise in sarvo, repando into porto e conservando coscì a Piza una parte de so forçe navæ, circa vinti galee. Di atre, comme dixe l'inscriçion aposta in scia faciata de S. Mattê, gexa di Doia, 33 fun preize, 7 afondæ. E perdie di Pizen fun de circa 5000 morti e, segondo l'inscriçion, de 9272 prexonêTanti che nascette o moddo de dî: "Se ti vœu vedde Pisa vanni a Zena".. Tra liatri o poistæ Moroxin, Lotto, figgio de Ugoin, pe no parlâ do fræ Rusteghello ch'o l'aviæ agiutao o Marco Polo a scrive o "Milion". E perdie zeneize ascì fun ben grave; ma mentre Piza sença rêtæra a no poeiva ciu repigiâse e, circondâ com'a l'ea da di feroxi nemixi (Lucca, Seña, Firençe), a l'ea destinâ inremediabilmente a perde libertæ e dominnio, Zena, avendo inte doe Rivee un'inezaoribile riserva d'ommi, a poe' ben fito repaâ a-i vœui.

 Conseguençe 
sinistra|miniatura|330x330px|Bassorilevo do Porto Pisan portao a Zena into 1290, miagiao insci-a casa do ferâ Noxao, aoa a-o muzeo de Sant'Aostin.
A guæra a se rebelò e a paxe a fu firmâ solo che-o 15 arvî 1288. E condiçioin ean duiscime: i Pizen renonçiavan a-a Corsega, a-a Sardegna e a San Zane d'Acri; de ciu gh'aivan da versâ un'indenitæ pe quelli tempi enorme, a garançia da quæ cedeivan l'Elba. E claozoe no fun però respêtæ e a guæra a repigiò. Zena a l'alestì 120 galee a-o comando do Corado Doia, ch'o sarpò o 23 agosto 1290 pe zonze pochi giorni doppo denanti Porto Pizan. Lucca, alliâ de Zena, a l'attaccava da tæra e a l'aiva ravaxao Livorno e tutta a campagna. I Zeneixi penetron into porto e destrussan e tore de difeiza, impin de magœu a foxe de l'Arno, stocon e pezante cadeñe de sbaramento e se-e porton via à tocchi pe distribuoîle e mettile in mostra apeize a varrie gexe, porte e palaççi da çitæ.

Segondo a tradiçion o ferâ Carlo (ò "Chiarlo") Noxao (de Portoia ò de Roiœu) o fu quello chi ebbe l'idea de aççende di fœughi sott'a-e cheñe de mainea che, ina votta afogæ, se stocchessan co l'asbrio de galee che gh'anavan adosso. Tanto fu l'orgœuggio de l'arte di feræ de Zena che, quand'o moì, pe tantiscimi anni i so coleghi ghe feççan dî 'na messa in San Scisto e una lappide de marmao a fu miagiâ insci-a so caza, insci-o canto tra Vico drito Pontexello e o Borgo di Lanê (demolio inti anni '30 do '900. Queste cadeñe fun da pœu restituie a Piza into 1860 in segno de riconciliaçion in ócaxon de l'unitæ d'Itallia, à parte doe magge ch'en ancon a Monegia).

Di dexemia prexonê pizen che fun portæ a Zena ne tornò inderê un migiâ, tutti i atri moin e fun assotterræ into Campo Pizan.

A paxe definitiva tra Zena e Piza a fu firmâ o 13 d'agosto do 1300.

 Notte 

 Atri progetti 

Categorîa:Batàgge
Categorîa:Repùbrica de Zêna